Р Е П У Б Л И К А   Б Ъ Л Г А Р И Я

ЧЕТИРИДЕСЕТ И ТРЕТО НАРОДНО СЪБРАНИЕ
ПРОЕКТ!
ЗАКОН ЗА ИЗМЕНЕНИЕ И ДОПЪЛНЕНИЕ НА ЗАКОНА ЗА ПРЯКО УЧАСТИЕ НА ГРАЖДАНИТЕ В ДЪРЖАВНАТА ВЛАСТ И МЕСТНОТО САМОУПРАВЛЕНИЕ
(Обн. ДВ. бр.44 от 12 Юни 2009г., изм. ДВ. бр.100 от 21 Декември 2010г., изм. ДВ. бр.9 от 28 Януари 2011г., изм. и доп. ДВ. бр.42 от 5 Юни 2012г., изм. ДВ. бр.20 от 28 Февруари 2013г., изм. ДВ. бр.66 от 26 Юли 2013г., изм. и доп. ДВ. бр.19 от 5 Март 2014г., изм. ДВ. бр.98 от 28 Ноември 2014г.)
§ 1. Член 23, алинея 1 се изменя така:

Чл. 23. (1) Предложението, предмет на референдума, е прието, ако с "да" са гласували повече от половината от участвалите в референдума избиратели и броят на гласувалите с „да“ е не по-малък от половината от участвалите в последните избори за Народно събрание.
§ 2. Член 41, алинея 2 се изменя така:

Чл. 41. (2) Предложението, предмет на референдума, е прието, ако с "да" са гласували повече от половината от участвалите в референдума избиратели и броят на гласувалите с „да“ е не по-малък от половината от участвалите в последните избори за общински съвет в съответната община.

МОТИВИ
към проекта на Закон за изменение и допълнение на Закона за пряко участие на гражданите в държавната власт и местното самоуправление
Законопроектът има за цел създаването на една по-ефективна законова рамка на прякото участие на гражданите във властта, като отстрани съществуващ недостатък в закона, допускащ възможност за съзнателно влияние в процеса, с мотив предварително да се обрече на неуспех провеждането на допитване до народа по конкретна инициатива.    
Предложеният законопроект регламентира нов механизъм по който се приема или отхвърля предложението, предмет на референдума. Отпада изискването броят на участвалите в допитването да е не по-малък от този на гласоподавателите в последните избори за Народно събрание, съответно за общински съвет, като в същото време запазва изцяло въведената именно с това изискване предпоставка за легитимност на резултата. 

Условието за приемане на предложението, предмет на референдума, продължава да бъде кумулативно, като само вторият от съществуващите два критерия в законовата норма се заменя с нов:
· Гласувалите с „да“ са повече от половината от участвалите в допитването;

· Гласувалите с „да“ са не по-малко от половината от участвалите в последните избори за Народно събрание.
Новият критерий напълно съхранява идеята на законодателя за минимално изискуема представителност на допитването, принципа за безалтернативност на парламентарното управление и ролята на прякото участие на гражданите във властта като изключение и коректив, което го допълва. 
По този начин престава да съществува възможността за „саботаж“ на провеждането на референдум, чрез нарочен призив за неучастие на големи групи хора, необходими за обезпечаване на изискването по заменения критерий. 

Прилагането на предлаганото с настоящия ЗИД изменение не изисква финансови или други средства, а съдържанието му не противоречи на норми от правото на Европейския съюз. 

